อินช็อน

อินช็อน (เกาหลี: 인천, Incheon) เป็นเมืองที่มีขนาดใหญ่เป็นอันดับสามของประเทศเกาหลีใต้ รองจากโซลและปูซาน อินช็อนเป็นศูนย์กลางการคมนาคมที่สำคัญของเกาหลีใต้ในศตวรรษที่ 21 ท่าเรือเมืองอินช็อนเป็นท่าเรือที่ใหญ่ที่สุดในชายฝั่งตะวันตกของเกาหลีใต้ ท่าอากาศยานนานาชาติอินช็อนเป็นท่าอากาศยานที่ใหญ่ที่สุดของประเทศ อินช็อนได้รับการพัฒนาให้เป็นเมืองศูนย์กลางธุรกิจนานาชาติและอุตสาหกรรมไฮเท็ค โดยเฉพาะเมืองนานาชาติซงโด อินช็อนได้รับคัดเลือกเป็นเจ้าภาพการแข่งขันกีฬาเอเชียนเกมส์ครั้งที่ 17 ในปี 2014 (พ.ศ. 2557) ในระหว่างวันที่ 19 กันยายน - 4 ตุลาคม พ.ศ. 2557 ประวัติ อินช็อนปรากฏในบันทึกประวัติศาสตร์ครั้งแรกในปี ค.ศ. 475 ในรัชสมัยของจักรพรรดิชังซูมหาราชแห่งจักรวรรดิโคกูรยอ โดยมีชื่อว่า "มีชูฮล" พื้นที่ในบริเวณนี้ถูกเปลี่ยนชื่อหลายชื่อตามอาณาจักรและราชวงศ์ ชื่ออินช็อนอย่างในปัจจุบันตั้งขึ้นในปี ค.ศ. 1413 ในรัชสมัยของพระเจ้าแทจงแห่งราชวงศ์โชซ็อน ในวันที่ 15 กันยายน ค.ศ. 1950 ในระหว่างสงครามเกาหลี อินช็อนเป็นหนึ่งในสมรภูมิรบ เมื่อกองทัพสหรัฐอเมริกายกทัพขึ้นบกที่นี่เพื่อเข้ายับยั้งเหตุการตึงเครียด และปฏิบัติการผลักดันขึ้นเหนือร่วมกับกองกำลังสหประชาชาติ การขนส่ง อินช็อนเป็นศูนย์กลางการขนส่งของเกาหลี ทั้งภายในและระหว่างประเทศ ทางอากาศ ท่าอากาศยานนานาชาติอินช็อนเป็นท่าอากาศยานนานาชาติหลักของเกาหลีใต้และเป็นฐานการบินหลักของภูมิภาค ณ ค.ศ. 2015 ท่าอากาศยานแห่งนี้เป็นท่าอากาศยานที่มีผู้โดยสารพลุกพล่านมากเป็นอันดับที่ 22 ของโลก ด้วยจำนวน 49,412,750 คน และในปีเดียวกัน มีเที่ยวบินที่เข้า-ออกท่าอากาศยานนานาชาติอินช็อนมากถึง 305,446 เที่ยว (ระหว่างประเทศ 300,634 เที่ยว, ในประเทศ 4,812 เที่ยว) โดยเฉลี่ยแล้วมีเที่ยวบิน 837 เที่ยวต่อวัน (ระหว่างประเทศ 824 เที่ยว, ในประเทศ 13 เที่ยว) สองสายการบินหลักของเกาหลี โคเรียนแอร์ และเเอเชียนาแอร์ไลน์ ให้บริการเที่ยวบินเกินกว่าครึ่งหนึ่ง (ร้อยละ 50.9) ของทั้งหมด ในขณะที่สายการบินต้นทุนต่ำและสายการบินต่างชาติให้บริการเที่ยวบินร้อยละ 49.1% ท่าอากาศยานรองรับผู้โดยสารที่มากขึ้นอย่างต่อเนื่อง จนกระทั่งมีการเปิดอาคารผู้โดยสาร 2 ในเดือนธันวาคม ค.ศ. 2017 เพื่อแบ่งเบาภาระ ท่าอากาศยานแห่งนี้ปรากฏในละครชุดโทรทัศน์เกาหลี แอร์ซิตี ในปลาย ค.ศ. 2018 ท่าอากาศยานนานาชาติอินช็อนถูกจัดให้เป็นท่าอากาศยานนานาชาติยอดเยี่ยม "อันดับที่ 5 ของโลก" ทางทะเล ท่าเรือทะเลอินช็อนเป็นท่าเรือที่ใหญ่เป็นอันดับที่ 2 ของประเทศรองจากท่าเรือปูซาน อาคารผู้โดยสารระหว่างประเทศของท่าเรือนี้ให้บริการเรือเฟอร์รีไปยังห้านครในประเทศจีน ได้แก่ ต้าเหลียน, ชิงเต่า, เทียนจิน, ตานตง และเวย์ไห่ นอกจากนี้ยังมีเรือเฟอร์รีไปยังเกาะต่าง ๆ ในเขตนครอินช็อน รวมถึงเกาะแบ็งนย็องในแนวจำกัดตอนเหนือ รถโดยสาร สถานีขนส่งผู้โดยสารอินช็อน ให้บริการรถโดยสารประจำทางด่วนไปยังพื้นที่ต่าง ๆ ของเกาหลีใต้ นอกจากนี้ ยังมีรถโดยสารประจำทางในตัวเมือง เช่นเดียวกันกับรถโดยสารไปยังเมืองใกล้เคียง อาทิ พูช็อน, คิมโพ, โซล และชีฮึง รถไฟ รถไฟใต้ดินโซล สาย 1 ให้บริการรถไฟท้องถิ่นไปยังกูโร, โซล, ช็องนยังนี, อุยจ็องบู และซอยอซัน เส้นทางนี้มีสถานีในเขตเมืองอินช็อนทั้งหมด 11 สถานีและสามารถเชื่อมต่อกับรถไฟใต้ดินอินช็อนที่สถานีบูพย็องและสถานีจูอัน นอกจากนี้ ยังมีบริการรถเร็วบนเส้นทางเดียวกันจากสถานีทงกินช็อนไปยังสถานียองซันในโซล โดยจอดเฉพาะสถานีหลักเท่านั้น รถไฟด่วนท่าอากาศยาน (เออาร์อีเอ็กซ์) วิ่งจากท่าอากาศยานนานาชาติอินช็อนไปสิ้นสุดที่สถานีโซลโดยผ่านท่าอากาศยานนานาชาติคิมโพ เส้นทางช่วงอินช็อน-คิมโพเปิดให้บริการเมื่อเดือนมีนาคม ค.ศ. 2007 และขยายไปถึงโซลในเดือนธันวาคม ค.ศ. 2010 รูปแบบรถไฟมีทั้งรถไฟด่วนที่จอดเฉพาะสถานีท่าอากาศยานอินช็อนและโซล ใช้เวลาเดินทาง 43 นาที และรถไฟธรรมดาซึ่งจอดทุกสถานี ใช้เวลา 53 นาที รถไฟของเคทีเอ็กซ์เริ่มให้บริการบนเส้นทางของเออาร์อีเอ็กซ์ครั้งแรกเมื่อวันที่ 30 มิถุนายน ค.ศ. 2014 โดยจอดรับ-ส่งผู้โดยสารที่สถานีท่าอากาศยานนานาชาติอินช็อนและสถานีโกมัม ปัจจุบันมีแผนส่วนต่อขยายเส้นทางโดยจะใช้เส้นทางสายซูอินที่เพิ่งสร้างใหม่ในการนำพารถไฟเคทีเอ็กซ์ไปถึงสถานีอินช็อนภายใน ค.ศ.2021 รถไฟฟ้าใต้ดิน รถไฟใต้ดินอินช็อนมีจำนวน 2 สาย ให้บริการโดบบริษัทขนส่งมวลชนเร็วอินช็อน (IRTC) สายแรกเชื่อมต่อกับสถานีบูพย็องของรถไฟใต้ดินโซล สาย 1 และเชื่อมต่อกับสถานีกเยยังของเออาร์อีเอ็กซ์ เส้นทางสายแรกนี้เชื่อมต่อระหว่างสถานีเขตธุรกิจนานาชาติในซงโดกับสถานีกเยยัง มีจำนวนทั้งสิ้น 28 สถานี ระยะทาง 29.4 กิโลเมตร (18.3 ไมล์) นอกจากนี้ยังสามารถเชื่อมต่อกับสายซูอินที่สถานีว็อนอินแจ, รถไฟใต้ดินอินช็อน สาย 2 ที่สถานีศาลาว่าการอินช็อน และรถไฟใต้ดินโซล สาย 7 ที่ สถานีสำนักงานเขตบูพย็อง รถไฟใต้ดินอินช็อน สาย 2 เปิดให้บริการในเดือนกรกฎาคม ค.ศ. 2016 ให้บริการจากสถานีกย็อมดันโอริวไปยังสถานีอึนย็อน สายนี้ใช้ระบบอัตโนมัติ ระยะทาง 29.2 กิโลเมตร (18.1 ไมล์) จำนวน 27 สถานี โดยเชื่อมต่อกับเออาร์อีเอ็กซ์ที่สถานีโกมัม, รถไฟใต้ดินโซล สาย 1ที่สถานีจูอัน และรถไฟใต้ดินอินช็อน สาย 1 ที่สถานีศาลาว่าการอินช็อน โคเรลได้เปิดเส้นทางรถไฟชานเมือง สายซูอิน ใน ค.ศ. 2012 จากสถานีเวโดในชีฮุงไปยังสถานีซงโดในอินช็อน ต่อมาใน ค.ศ. 2016 ได้มีการขยายเส้นทางไปถึงสถานีอินช็อน ซึ่งผู้โดยสารสามารถเปลี่ยนเส้นทางไปรถไฟใต้ดินโซล สาย 1ได้ ต่อมาใน ค.ศ. 2020 ได้มีการขยายเส้นทางจากสถานีเวโดไปยังสถานีซูว็อน เอสเอ็มอาร์อี (หนึ่งในสามผู้ให้บริการรถไฟใต้ดินโซล) ได้ขยายเส้นทางรถไฟใต้ดินโซล สาย 7 ไปยังสถานีสำนักงานเขตบูพย็องใน ค.ศ. 2011 ทำให้สามารถเชื่อมต่อกับรถไฟใต้ดินอินช็อนได้ สาย 7 นี้มีจำนวน 3 สถานีที่ตั้งอยู่ในเขตเมืองอินช็อน และภายใน ค.ศ. 2020 จะมีการขยายเส้นทางไปทางทิศตะวันตกเพื่อเชื่อมต่อกับรถไฟใต้ดินอินช็อน สาย 2 ที่สถานีซ็อกนัม กีฬา อินช็อนเป็นที่ตั้งของทีมกีฬาอาชีพและกึ่งอาชีพหลายทีม: ฟุตบอล อินช็อนยูไนเต็ด สโมสรในเคลีก 1 ก่อตั้งใน ค.ศ. 2003 เป็นที่รู้จักจากการเป็นคู่ปรับกับ บูช็อน เอสเค (ปัจจุบันคือ เชจู เอสเค) เพราะทั้งสองทีมมีที่ตั้งทางภูมิศาสตร์ที่ใกล้กัน นัมดง สโมสรในเค4 ลีก ตั้งอยู่ที่เขตนัมดงในอินช็อน อินช็อนยังมีทีมฟุตบอลหญิงคือฮุนไดสตีลเรดแองเจิลส์ ซึ่งแข่งขันในดับเบิลยูเคลีก เบลบอล ซัมมี ซูเปอร์สตาส์เป็นทีมเบสบอลอาชีพทีมแรกของอินช็อน ในปัจจุบันมีทีมเอสเอสจี แลนเดอส์ที่แข่งขันในเคบีโอลีก บาสเกตบอล อินช็อนมีทีมบาสเกตบอลหญิง อินช็อน ชินฮันแบงก์ เอสเบิดส์ วึ่งแข่งขันในวีเมนส์โคเรียนบาสเกตบอลลีก ในอดีตเคยมีทีมบาสเกตบอลชาย อินช็อน อิเล็กทรอแลนด์ อีเลเฟนต์ แข่งขันในโคเรียนบาสเกตบอลลีกตั้งแต่ ค.ศ. 1997 ถึง 2021 วอลเลย์บอล อินช็อนมีทีมวอลเลย์บอลที่แข่งขันในวี-ลีก ได้แก่ อินช็อนโคเรียนแอร์จัมโบส์ (ทีมชาย) และอินช็อนฮงกุกไลฟ์พิงก์สไปเดอส์ (ทีมหญิง) ศูนย์กีฬามุนฮัก ศูนย์กีฬามุนฮักประกอบด้วยสนามฟุตบอลและสนามเบสบอล ตัวสนามฟุตบอลเคยใช้จัดการแข่งขันฟุตบอลโลก 2002 และเป็นสนามเหย้าของอินช็อน ยูไนเต็ด ส่วนสนามเบสบอลเป็นสนามเหย้าของทีมเอสเอสซี แลนเดอส์ เดือนเมษายน ค.ศ. 2007 อินช็อนได้รับเลือกให้เป็นเมืองเจ้าภาพเอเชียนเกมส์ 2014 โดยเอาชนะการเสนอตัวของนิวเดลีได้ สนามคริกเก็ตย็อนฮุย สนามคริกเก็ตย็อนฮุยในอินช็อน ถูกสร้างขึ้นเพื่อใช้จัดแข่งขันกีฬาคริกเก็ตทั้งประเภทชายและหญิงในเอเชียนเกมส์ 2014 ถือเป็นสนามคริกเก็ตแห่งแรกในเกาหลีใต้ สนามฟุตบอลอินช็อน (ซุงกุยอารีนา) สนามฟุตบอลอินช็อน เป็นสนามฟุตบอลแห่งแรกในอินช็อน สร้างขึ้นใน ค.ศ. 2012 มีความจุ 20,891 ที่นั่ง อ้างอิง แหล่งข้อมูลอื่น Official website National Institute of Biological Resources on Google Cultural Institute